આ પ્રકારનો એક બીજો કિસ્સો પણ વિનોદના ચાહકો જાણે છે. એક વાર સુરતમાં એની સામે તહોમતનામું મૂકી મોક-કોર્ટ કરવામાં આવેલી. વાર્તાકાર સરોજ પાઠકે સમાજસેવિકા તરીકે એની સામે એવી ફરિયાદ કરેલી કે આ શખ્સે ઘરમાં એક સ્ત્રી હોવા છતાં બીજી સ્ત્રી સાથે લગ્ન કરીને રામચન્દ્રના એક પત્નીવ્રતના આદર્શનું ખંડન કર્યું છે. વિનોદે પ્રતિકાર કરતાં ન્યાયાધીશને કહેલું: ‘નામદાર, મારો આદર્શ રામ નહીં, દશરથ છે. એમના આદર્શને પહોંચવામાં આ સમાજસેવિકા કોઈ રીતે મદદરૂપ થઈ શકે ખરાં?’ - વિનોદ આવું બોલી શકે, માત્ર વિનોદ ખાતર.